從道益聲自清江送至樟鎮別後書懷
作者：羅公升
朝代：宋

paragraphs: 故人難合并，貧路惜羈旅。
孤蓬遠追送，未怯危路阻。
當年滕王城，跌宕欣得侶。
朱顔侮華髪，笑口失愁緒。
那知更世故，俠客變處女。
西風凄破帽，細雨雜參請。
羽書雖云急，飛斝未忍去。
嗟予百憂集，俯仰輒齟齬。
蕭然一匏笠，四海莫我處。
斷崖揮手處，別意寫雙艣。
夜闌江樹摇，尚想客凝佇。